BR ปิดเทรดภาคเช้า เหนือ IPO 23.86% วอลุ่มกว่า 2.73 พันลบ.
BR ปิดตลาดภาคเช้า อยู่ที่ 10.90 บาท บวก 2.10 บาท หรือ 23.86% สูงสุดที่ 11.40 บาท ต่ำสุดที่ 10.50 บาท จากราคาขาย IPO ที่ 8.80 บาท มูลค่าซื้อขายที่ 2.73 พันล้านบาท บล.ฟินันเซีย ไซรัส ให้เป้า 12 บ. คาดกำไรปี 58-60 โตเฉลี่ย 10% ต่อปี
15 ก.ค. 2558

ผู้สื่อข่าวรายงานว่า ราคาหุ้นบริษัท บางกอกแร้นช์ จำกัด (มหาชน) หรือ BR ปิดตลาดภาคเช้า อยู่ที่ 10.90บาท บวก 2.10 บาท หรือ 23.86% สูงสุดที่ 11.40 บาท ต่ำสุดที่ 10.50 บาท จากราคาขาย IPO ที่ 8.80 บาท มูลค่าซื้อขายที่ 2.73 พันล้านบาท ขณะที่ดัชนีตลาดหุ้นไทยโดยรวมบวก 0.43%
บล.ฟินันเซีย ไซรัส เป็นผู้ร่วมจัดจำหน่ายและรับประกันการจำหน่ายหุ้น IPO ของ BR ระบุในบทวิเคราะห์ว่า ให้ประเมินราคาเป้าหมาย BR ไว้ที่ 12 บาท (PE 14 เท่า) คาดกำไรปกติปี 2015-17 โตเฉลี่ย 10% ต่อปี โดยการเติบโตในปี 2015-16 จะมาจากดอกเบี้ยจ่ายลดลง ส่วนการขยายกำลังการผลิตจะหนุนการโตในปี 2017
ทั้งนี้ BR เป็นผู้ผลิตเป็ดเนื้อครบวงจรรายใหญ่สุดในไทยที่มีฐานการผลิตทั้งในไทยและเนเธอร์แลนด์ ความต้องการบริโภคเป็ดในแต่ละปีเพิ่มขึ้นไม่สูงนัก ทำให้อุตสาหกรรมมีผู้แข่งขันน้อยราย ราคาเนื้อเป็ดจึงผันผวนต่ำมากเมื่อเทียบกับเนื้อสัตว์ประเภทอื่น รวมถึงการบริหารจัดการวัตถุดิบที่ดี ทำให้ BR ทำกำไรสม่ำเสมอต่อเนื่อง